Openbare gedenkdiens vir Byleveld vandag gehouPiet Byleveld. Foto: Maroela Media ŉ Openbare gedenkdiens word Donderdag vir wyle oudbrig. Piet Byleveld in Johannesburg gehou. Byleveld is verlede Woensdag in die ouderdom van 67 ná ŉ kort siekbed aan kanker dood. Die diens begin 11:00 by die Rosebank Union-kerk in Sandton, op die hoek van William Nicol- en St Andrewsweg. Maroela Media het vroeër berig Byleveld was sedert voorverlede week in ŉ ernstige toestand in die Life Wilgeheuwel-hospitaal in Roodepoort nadat kanker in Maart vanjaar by hom gediagnoseer is. Alle kankerbehandelings is verlede Maandag gestaak en hy was onder verdowing. Byleveld het op talle groot en opspraakwekkende sake gewerk, waaronder die moorde op Sheldean Human, Inge Lotz en Leigh Matthews. Die polisie het vroeër in ŉ huldebetuiging gesê Byleveld het onverpoosd gewerk in die nagenoeg 40 jaar wat hy in die Suid-Afrikaanse Polisiediens was. Byleveld was ŉ voormalige speurder by die Brixton-moord-en-roofeenheid en vir 38 jaar lid van die polisie voordat hy uitgetree het en sy eie speuronderneming op die been gebring het. Lees alle vorige berigte oor Piet Byleveld op Maroela Media.